L-Organizzazzjoni Dinjija tas-Saħħa (WHO) wissiet li l-Ewropa reġgħet qiegħda fiċ-ċentru tal-pandemija tal-Covid-19, minħabba żidiet fil-każijiet f'dawn l-aħħar ġimgħat. Fost il-pajjiżi li esperjenzaw żidiet qawwija fil-każijiet kien hemm il-Ġermanja li rreġistrat żieda rekord ta' kważi 34,000 każ fl-aħħar 24 siegħa. B'reazzjoni għal dawn iż-żidiet, id-Direttur Reġjonali tal-WHO għall-Ewropa, Hans Kluge, qal li dan ġara minħabba programmi ta' vaċċinazzjonijiet li għadhom lura fin-numru ta' tilqimiet li taw. Kluge qal ukoll li t-tneħħija ta' ċerti miżuri tas-saħħa pubblika għen biex żdiedu l-każijiet fl-Ewropa. Id-Direttur Reġjonali qal ukoll li b'kollox s'issa mietu 1.4 miljun persuna fl-Ewropa kawża tal-coronavirus. Intant, f'Ottubru li għadda, is-Segretarju tan-Negozju tar-Renju Unit insista li l-Gvern tar-Renju Unit mhux se jimponi lockdown ieħor fil-pajjiż. "Ir-Renju Unit mhux se jimponi lockdown ieħor" – MP Ingliż B'reazzjoni għal dak li kien intqal mis-Segretarju għan-Negozji, il-Kap Eżekuttiv tal-NHS Matthew Taylor enfasizza l-importanza li jerġgħu jiddaħħlu r-restrizzjonijiet ta' kontra l-Covid-19, u biex dawn jiġu infurzati minnufih. Aktar kmieni din il-ġimgħa, Il-Ministru għas-Saħħa Ġermaniż, Jens Spahn, qal li l-Ġermanja bħalissa qiegħda tesperjanza r-raba' mewġa tal-pandemija tal-Covid-19. Spahn żied jgħid li din il-mewġa qiegħda taffettwa ħażin lis-servizzi tas-saħħa fil-pajjiż, u li hemm biża' li l-isptarijiet ma jkollhomx biżżejjed sodod għan-nies infettati bil-Covid-19. Il-Ġermanja tesperjenza r-raba' mewġa tal-Covid-19